
Innledning

En usynlig krise

Vi har en krise i Norge. En politisk, psykologisk og eksistensiell krise. Men den er usynlig dersom du ikke er jøde selv eller kjenner jøder godt nok til at de våger å snakke med deg om sine erfaringer. Krisen er denne: Mange jøder føler seg truet hver dag. De isoleres og utestenges på skoler, på arbeidsplasser og i nærmiljø. De må ha bevæpnet politi for å gå i synagogen og for å beskytte barna sine i den jødiske barnehagen. Den reelle trusselen om vold mot jøder kommer riktignok fra små miljøer med ekstremister. Den mer diffuse trusselen om fordømmelse og stigmatisering finner vi midt i norsk kultur og politikk.

*

I 2024 var over halvparten av nordmenn helt eller delvis enig i at Israel behandler palestinerne like dårlig som jødene ble behandlet under den andre verdenskrig. Det tyder i beste fall på at mange respondenter ikke vil forholde seg til virkeligheten når de vurderer konflikten i Midtøsten. I 2022 var omtrent 10 % av nordmenn helt eller delvis enige i at trakassering og vold mot jøder kan forsvares, med tanke på hvordan Israel behandler palestinerne. Andelen falt til 6 % i 2024 da spørsmålsstillingen ble endret. [1]

I Norge i dag kan du utestenges fra fellesskapet på en offentlig eller privat arbeidsplass fordi du er jøde. Ved norske universiteter kan Palestina-aktivister okkupere fellesrommet, gressplenene, veggene og klasserommene med symboler som roper om voldelig intifada og revolusjon. Ikke en dag eller to, men i månedsvis. Revolusjonære studentgrupper kan bruke klasserommene ved universitetene til å organisere seminarer om hvordan Israel skal ødelegges. Norske akademikere kan undertegne opprop om boikott av Israel.  Resultatet er en epidemi av utestengning av jøder fra forskerfellesskapet internasjonalt. Det rammer individer, og ødelegger karrierer, ikke fordi de som rammes deltar i krig eller støtter en bestemt regjering, men fordi de er jøder.

Slike tall og tendenser er, slik jeg tolker det, uttrykk for det at norsk politisk kultur er dominert av en bestemt fortelling om konflikten mellom Israel og palestinerne som forenkler det hele til en historie i svart-hvitt, en kamp mellom absolutt ondskap inkarnert i Israel og absolutt uskyld på palestinsk side. Denne fortellingen er tolkningsrammen som alle hendelser i konflikten plasseres inn i. Den former medienes rapportering fra konflikten. Den er enerådende i retorikken til fagforeninger og humanitære organisasjoner. Den former hvordan forskere snakker og skriver om konflikten. Den bestemmer hvilke spørsmål og perspektiver som anses som legitime, og hvilke som må renses ut fra offentlig samtale. Den former hvordan miljøer på arbeidsplasser i hele landet trekker opp nye grenser mellom de som er på rett side og de som er utenfor det moralske fellesskapet.

*

Jeg vil kalle denne forståelsesrammen Kolonialismefortellingen. Den er én av fire grunnleggende fortellinger jeg mener er relevante å diskutere for å forstå hvordan konflikten i Midtøsten tolkes i Norge. En annen rammefortelling kaller jeg Krig mot terror-fortellingen. Den er mindre dominerende blant eliter i politikk og sivilsamfunn i Norge, men den er likevel betydningsfull. Den ser konflikten først og fremst som en forsvarskrig hvor Israel forsvarer seg mot islamistisk terror fra militante grupper, som f.eks. Hamas på Gaza-stripen og Vestbredden og Hizbollah i Libanon. Både Kolonialismefortellingen og Krig mot terror-fortellingen er sekulære forståelsesrammer, og vi kan finne dem igjen i forskjellige miljøer hos myndigheter, i medier og i forskning mange steder i verden.

Men i tillegg må vi forstå to religiøse forståelsesrammer, nemlig de jeg kaller Bibelfortellingen og Koranfortellingen. Bibelfortellingen finner vi i miljøer av sterkt troende kristne og jøder, og den hevder – litt forenklet – at hele Palestina tilhører jødene fordi det står i Bibelen. Koranfortellingen finner vi i mange muslimske miljøer i verden. Den hevder – igjen forenklet – at hele Palestina tilhører muslimene, mer spesifikt palestinerne, fordi det står, delvis i Koranen og delvis i annen sentral islamsk litteratur, at Muhammed besøkte Jerusalem og Al-Aqsa-moskeen.

De fire rammefortellingene er ikke bare beskrivelser og fortolkninger av verden. De inneholder sterke moralske påstander om hva som er den rettferdige løsningen på konflikten mellom Israel og palestinerne. I kapittel 2 skal jeg beskrive disse forståelsesrammene litt mer. Og jeg vil se på hva som skjer når miljøer med forskjellige forståelsesrammer ser strategisk og politisk nytteverdi i å samarbeide. Mitt mål er ikke først og fremst å vise at visse forståelsesrammer er riktige og andre gale. Budskapet er at det er et svik mot sannhetssøken og mot politisk analyse når man blir så fastlåst i én dominerende forståelsesramme at alle andre perspektiver ikke bare blir forkastet, men brennmerkes som umoralske. De sterke moralske dommene som følger med den herskende forståelsesrammen, bidrar til å skape den usynlige krisen for norske jøder.

